text: Hotelforpagtere: En kæmpelettelse
  23 september 2015 kl. 13.46
  De to mænd bag hotel Postgaarden i Fredericia er onsdag frifundet i en sag, der kunne have kostet dem næsten en million kr.
  Bent Wind og Bjarne Uth gav kage til deres ansatte i dag.
  De drev tidligere Park hotel i Vejle, men opgav efter en huslejestigning og har de senere år drevet hotel Postgaarden i Fredericia.
  De seneste fire år har de kæmpet med en sag fra ejeren af Park hotel, som stævnede de to for manglende vedligehold ved fraflytning. Bent Wind og Bjarne Uth mente dog, at de efterlod hotellet i samme stand, som det var, da de overtog det.
  I første omgang vandt de i retten, men dommen blev anket til landsretten. Og i dag vandt de så i landsretten.
  - Det er en kæmpelettelse, siger Bent Wind.
  - Det er ikke rigtigt gået op for os endnu. Sagen har hængt tungt over os i fire år, siger han.
  Stævningen lød på 600.000 kr. Dertil kommer sagsomkostninger på 158.000 kr., som de to nu slipper for at betale. Derudover får de nu et depositum på 200.000 kr. tilbage.
  